Lovisenberg kirke

Lovisenberg kirke er en kirke i St. Hanshaugen menighet i Oslo domprosti i Oslo bispedømme i bydel St. Hanshaugen i Oslo kommune. Den ligger i Lovisenberggata 9 i strøket Lovisenberg. Kirken er eid av Stiftelsen Diakonissehuset Lovisenberg og leies ut til Den norske kirke ved Kirkelig Fellesråd i Oslo. Kirken ble oppført for Diakonissehuset i 1912 og er tegnet av arkitekt Harald Aars i nyromansk stil med gotiske trekk. Bygningen er av rød, håndbanket tegl, har saltak tekket med skifer, og sidestilt tårn. Kirkerommet er utsmykket med glassmalerier av Maria Vigeland i koret og sideveggene. Korset på kirkespiret er utført i smijernsgitter og er altså «åpent». Det er utført av kleinsmed Axel Christiansen, som bodde like ved, i Linderngata 3, fra Lindern hageby ble etablert cirka 1920 og til sin død. Lovisenberg menighet var en såkalt småkirkemenighet inntil den ble lagt inn under Gamle Aker menighet og deretter den nye St. Hanshaugen menighet i 2013 da soknene Lovisenberg, Trefoldighet, Markus med fratrekk av områdene rundt Bislet som ble lagt til Fagerborg menighet, ble slått sammen under det nye navnet St. Hanshaugen menighet. I menighetens geografiske nedslagsfelt bodde 3 319 mennesker per 1. januar 2005. Orgel Kirkens første orgel var pneumatisk og ble bygget av Olsen & Jørgensen Orgelfabrikk i 1912. Det hadde 12 stemmer. Domorganist Christian Cappelen var konsulent. I 1962 fikk kirken et nytt orgel med 20 stemmer bygget av J. H. Jørgensen Orgelfabrikk. Arild Sandvold var konsulent. Orgelet var i bruk til 1995 da kirken fikk et nytt orgel med 19 stemmer bygget av Ryde & Berg Orgelbyggeri, Gressvik. Bjørn Boysen var konsulent. Kulturminne Lovisenberg kirke er et kulturminne og har nummer 84326 i Riksantikvarens kulturminnebase. Litteratur Oslo byleksikon Ole Daniel Bruun: Arkitektur i Oslo. En veieviser til byens bygningsmiljø. Oslo: Kunnskapforlaget, 1999. Statistisk årbok for Oslo 2005. Oslo kommune. Referanser Eksterne lenker Sentrum og St. Hanshaugen sokn Flyfoto med kartmulighet (no) «Lovisenberg kirke». Kirkesøk. Den norske kirke.